bluuebunny/crossref_metadata_2025 huggingface dataset:
Προσομοίωση της συμπεριφοράς εδαφών βελτιωμένων με χαλικοπασσάλους
Authors: Ανδρέου Παναγιώτης
Published: August 2021

Η βελτίωση εδαφών με χαλικοπασσάλους αποτελεί σήμερα μια από τις πιο διαδεδομένες μεθόδους βελτίωσης αργιλικών εδαφών. Το θεωρητικό υπόβαθρο της μεθόδου απασχόλησε έντονα τους μελετητές τη δεκαετία του ’80 αλλά στη συνέχεια το ενδιαφέρον μειώθηκε κυρίως λόγω των πολλών παραγόντων που εισέρχονται στη διαστασιολόγηση καθώς και των εμπειρικών σχέσεων που προέκυψαν. Οι περιορισμένες πειραματικές εργασίες που εκτελέστηκαν δεν κατάφεραν τελικά να μελετήσουν σε βάθος όλους εκείνους τους παράγοντες που επηρεάζουν τα τελικά αποτελέσματα. Δεν είναι λίγες οι φορές, ακόμα και σήμερα, όπου μελέτες εκτεταμένης επιφάνειας φόρτισης περιοχών βελτιωμένων με χαλικοπασσάλους επιλέγεται να επιλυθούν ελαστικά ή να γίνει χρήση εμπειρικών συσχετίσεων. Επίσης, η προσομοίωση της βελτιωμένης περιοχής με τη μέθοδο των Πεπερασμένων Στοιχείων περιορίζεται κυρίως στην αξονοσυμμετρική ανάλυση μεμονωμένου χαλικοπασσάλου. Το βασικότερο όμως μειονέκτημα της μελέτης βελτιωμένων εδαφών με χαλικοπασσάλους είναι ότι δεν έχει πλήρως κατανοηθεί η μηχανική συμπεριφορά του συστήματος και ότι οι υφιστάμενες μέθοδοι σχεδιασμού όχι μόνο δίνουν μεγάλη διασπορά και ενίοτε αντιφατικά αποτελέσματα, αλλά συνήθως υποεκτιμούν την πραγματική βελτίωση που τελικά επιτυγχάνεται. Τα παραπάνω στοιχεία πιθανώς να αιτιολογούν το μέχρι σήμερα μειωμένο ερευνητικό ενδιαφέρον και συνάμα οριοθετούν το πεδίο εργασίας της παρούσας Διδακτορικής Διατριβής. Οι βασικοί άξονες της μελέτης είναι οι εξής: • Αρχικά διερευνήθηκε πειραματικά η συμπεριφορά βελτιωμένων δοκιμίων με χαλικοπασσάλους και προέκυψαν ουσιαστικά συμπεράσματα αναφορικά με την επιρροή διαφόρων παραμέτρων στη συμπεριφορά του συστήματος. • Στη συνέχεια προτάθηκε νέος μηχανισμός αστοχίας μεμονωμένου χαλικοπασσάλου με τη μορφή κόλουρου κώνου και ακολούθησε σύγκριση με τα αντίστοιχα αποτελέσματα που προέκυψαν από τη μέθοδο των Πεπερασμένων Στοιχείων και την πλέον διαδεδομένη μέθοδο Priebe. • Στο τελευταίο μέρος παρουσιάστηκαν τα αποτελέσματα από τις τριδιάστατες αναλύσεις ομάδας χαλικοπασσάλων και προτάθηκαν διαγράμματα μεταβολής του συντελεστή βελτίωσης β σε σχέση με τους βασικότερους παράγοντες που επηρεάζουν τη συμπεριφορά των βελτιωμένων εδαφών. Ακολούθησε σύγκριση των τριδιάστατων αναλύσεων με τα αποτελέσματα από το μηχανισμό αστοχίας μεμονωμένου χαλικοπασσάλου που προτάθηκε (κόλουρος κώνος), τη μέθοδο Priebe αλλά και την αξονοσυμμετρική ανάλυση μεμονωμένου χαλικοπασσάλου. Τέλος, έγινε πρακτική εφαρμογή των διαγραμμάτων μεταβολής του συντελεστή βελτίωσης με αποτελέσματα από έργα που έχουν ήδη εκτελεστεί και σχολιάστηκαν τα αποτελέσματα.
Μαθηματική και πειραματική προσομοίωση της δίαιτας του οργανικού φορτίου και των θρεπτικών στα λύματα αγωγών αποχέτευσης
Authors: Γαβαλάκη Ευγενία
Published: August 2021

Οι βιοχημικές διεργασίες που επιτελούνται στους αγωγούς αποχέτευσης έχουν σημαντική επίδραση τόσο στη λειτουργία των αγωγών όσο και στη λειτουργία των εγκαταστάσεων επεξεργασίας λυμάτων που υποδέχονται τα λύματα με στόχο την επεξεργασία τους. Η κατηγορία των προβλημάτων που σχετίζεται με τη λειτουργία των αγωγών έχει παραδοσιακά απασχολήσει αρκετούς ερευνητές, αν και κατά κανόνα το ειδικότερο φαινόμενο που έχει διερευνηθεί είναι το πρόβλημα της παραγωγής υδρόθειου και τα συνεπαγόμενα προβλήματα οσμής και δυνητικής διάβρωσης των αγωγών. Μικρότερο ιστορικό βάθος έχει η μελέτη της συσχέτισης μεταξύ των μεταβολικών διεργασιών που επιτελούνται στους αγωγούς και των διεργασιών και της εν γένει λειτουργίας των εγκαταστάσεων επεξεργασίας. Καθοριστική είναι η δίαιτα του οργανικού άνθρακα στους αγωγούς. Ειδικότερα, σημαντικές φαίνεται να είναι οι διεργασίες υδρόλυσης του δυσκολοδιασπάσιμου υλικού και κατανάλωσης της ευκολοδιασπάσιμης οργανικής τροφής, λόγω των επιπτώσεων στις διαδικασίες της βιολογικής απομάκρυνσης φωσφόρου, στη διαφορική ανάπτυξη ορισμένων νηματοειδών βακτηριδίων και στη διαδικασία της απονιτροποίησης. Παρά την αναγνωρισμένη σημασία των διεργασιών αυτών, η μελέτη τους στο περιβάλλον των αγωγών αποχέτευσης, είναι αρκετά περιορισμένη και η μαθηματική τους προσομοίωση σχετικά απλουστευτική. Βασικός στόχος της διατριβής είναι η πληρέστερη κατανόηση, περιγραφή και μαθηματική προσομοίωση των εν λόγω διεργασιών. […]
Πολιτική οικονομία και δημόσια έργα
Authors: Μεταλληνός Παύλος
Published: August 2021

Αντικείμενο της παρούσας Διδακτορικής Εργασίας είναι ο χαρακτήρας των Δημοσίων Έργων και η ειδική σημασία τους στο πλαίσιο της μεταπολεμικής ανάπτυξης της ελληνικής οικονομίας. Για το σκοπό αυτό επιχειρείται η ανάλυση της διαδικασίας συνολικής κυκλοφορίας του εργοληπτικού κεφαλαίου με ιδιαίτερη έμφαση στις σχέσεις ανταγωνισμού τόσο μεταξύ Κεφαλαίου και Εργασίας, όσο και μεταξύ αυτών των ίδιων των κεφαλαιοκρατών-παραγωγών των τεχνικών εμπορευμάτων που παραγγελιοδότης τους είναι το κράτος, ώστε τελικά, να αναδυθούν τα δομικά χαρακτηριστικά του κλάδου ως προϊόντα ιστορικής εξέλιξης. Τούτη η διαδικασία οδηγεί στην καταρχάς προσέγγιση της σχέσης ανάμεσα στην (καπιταλιστική) οικονομία και στο (καπιταλιστικό) κράτος ως προϋπόθεσης για την κατανόηση των σχέσεων εκμετάλλευσης και ενδοκαπιταλιστικού ανταγωνισμού, με δεδομένο μάλιστα ότι ο κλάδος των Δημοσίων Έργων ουσιαστικά «οριοθετείται» στη λειτουργία του από την κρατική παρέμβαση και το αντίστοιχο νομοθετικό πλαίσιο. Από αυτό απορρέει τελικά ως κεντρικό συμπέρασμα της διδακτορικής διατριβής ότι στη διάρκεια της περιόδου, που εξετάζεται (από το 1950 έως σήμερα), οι πολιτικές που υιοθέτησε και οι πρακτικές που εφάρμοσε - μέσω των δικαιακών κανόνων ο συλλογικός κεφαλαιοκράτης στη διαδικασία παραγωγής και κυκλοφορίας των αναπαραγωγικών εμπορευμάτων «Δημόσια Έργα» - δεν περιορίζονται στην εγγύηση της αναπαραγωγής της κεφαλαιακής σχέσης και της δομικής της παραμέτρου των σχέσεων εκμετάλλευσης, αλλά διαμορφώνουν τον ανταγωνισμό, ευνοώντας τις ηγεμονεύουσες τον κλάδο εργοληπτικές εταιρείες σε βάρος των υπολοίπων κεφαλαιοκρατών-παραγωγών δημοσίων έργων, διότι ενισχύουν το βαθμό μεγέθυνσης της συγκεντροποίησης των τεχνικών ολιγοπωλίων. […]
Καινοτόμες μεθοδολογίες μηχανικής μαθήσεως
Authors: Χατζής Σωτήριος
Published: August 2021

Στόχος της διδακτορικής αυτής διατριβής ήταν η ενδελεχής μελέτη των μεθοδολογιών μηχανικής μάθησης, και η χάραξη νέων δρόμων στον χώρο, με την εισαγωγή πρωτοτύπων μεθοδολογιών και καινοτόμων επαναστατικών θεωρήσεων αναγνώρισης προτύπων. Μεγάλη έμφαση εδόθη στις τεχνικές Variational Bayesian inference, που κατά την γνώμη του συγγραφέως αποτελούν το αύριο των μεθοδολογιών αναγνώρισης προτύπων των βασισμένων σε προσεγγίσεις statistical clustering, με συνεισφορά ενός πρωτότυπου μοντέλου εύρωστης αναγνώρισης προτύπων για πολυδιάστατα δεδομένα, καθώς και οι μεθοδολογίες fuzzy clustering. Σε αυτό τον τελευταίο χώρο εντοπίζεται και η μεγαλύτερη και σημαντικότερη συνεισφορά της παρούσης διατριβής, με την εισαγωγή μιας νέας θεώρησης του τι είναι fuzzy clustering, υπό την έννοια του τι εργασίες μηχανικής μάθησης μπορεί κανείς να περαιώσει με χρήση fuzzy clustering, κατά την οποία ο αλγόριθμος FCM αναδεικνύεται σε μια πλεονεκτηματική εναλλακτική του ΕΜ αλγορίθμου (και λοιπών statistical clustering προσεγγίσεων) για την εκπαίδευση πολλών μορφών πιθανοτικών παραγωγικών μοντέλων. Πλέον αυτών, η εργασία αυτή παρείχε ακόμα ένα καινοτόμο αλγόριθμο hidden Markov models, προσφέρων εξαιρετικά πλεονεκτήματα σε ένα πολύ μεγάλο εύρος εφαρμογών σε σχέση με τις σημερινές τεχνικές, και τέλος, μια νέα μέθοδο ταυτοποίησης ομιλητή, στηριγμένη σε Gaussian process models.
Κατανομή των πόρων και έλεγχος αποδοχής κλήσεων σε δορυφορικά δίκτυα επικοινωνιών
Authors: Πετράκη Διονυσία
Published: August 2021

Αντικείμενο της παρούσας διατριβής αποτελεί η μελέτη των προβλημάτων Κατανομής Πόρων και του Ελέγχου Αποδοχής Κλήσεων σε Δορυφορικά Δίκτυα. Η έρευνα που παρουσιάζεται στην παρούσα διατριβή λαμβάνει υπόψη τις προδιαγραφές των τεχνικών προτύπων που δημιουργήθηκαν τα τελευταία χρόνια για τα Δορυφορικά Δίκτυα. Το 1o Κεφάλαιο της Διατριβής παρέχει μια γενική επισκόπηση των δορυφορικών δικτύων με αναφορά στα εγγενή προβλήματα των δικτύων αυτών και τα σχήματα πολλαπλής προσπέλασης που χρησιμοποιούνται. Ιδιαίτερη έμφαση δίνεται στις υπηρεσίες IP και τις παραμέτρους ποιότητας υπηρεσίας που προδιαγράφουν. Στο 2ο Κεφάλαιο παρουσιάζεται ανάλυση των τεχνικών προτύπων που έχουν προταθεί από την κοινοπραξία DVB για Δορυφορικά Δίκτυα. Ιδιαίτερη έμφαση αποδίδεται στις προδιαγραφές που θέτουν τα ανωτέρω πρότυπα για τη βέλτιστη εκμετάλλευση του εύρους ζώνης με στόχο την υποστήριξη των διαρκώς αναπτυσσόμενων υπηρεσιών IP. Στο Κεφάλαιο 3 πραγματοποιείται εκτενής επισκόπηση των αλγορίθμων που έχουν προταθεί στη διεθνή βιβλιογραφία για την επίλυση του προβλήματος κατανομής των πόρων σε δορυφορικά δίκτυα επικοινωνιών. Στη συνέχεια, προτείνεται ένα νέο σχήμα κατανομής των πόρων. Το πρόβλημα διαιρείται σε δύο διακριτά επιμέρους προβλήματα: τον υπολογισμό των πόρων και την εκχώρηση των πόρων. Στο πρώτο προτείνεται ένας αλγόριθμος μερικών πολλαπλών αθροισμάτων για τη δυναμική οργάνωση των υπερπλαισίων, ο οποίος λαμβάνει υπόψη τις δυναμικές ιδιότητες του διαύλου παρουσία διαλείψεων. Στη φάση της εκχώρησης των πόρων εισάγεται ένας υβριδικός αλγόριθμος τοποθέτησης σε δοχεία (Bin-packing) για την οργάνωση των αιτήσεων στο πλαίσιο, ο οποίος επιτυγχάνει τη μεγιστοποίηση της διέλευσης του συστήματος. Στα υπόλοιπα κεφάλαια μελετάται το πρόβλημα του ελέγχου αποδοχής κλήσεων σε ασύρματα δίκτυα επικοινωνιών. Συγκεκριμένα, στο Κεφάλαιο 4 παρουσιάζεται επισκόπηση των κατηγοριών των αλγορίθμων ελέγχου αποδοχής κλήσεων που έχουν προταθεί στη διεθνή βιβλιογραφία. Στη συνέχεια του κεφαλαίου προτείνονται κεντρικά ελεγχόμενοι αλγόριθμοι ελέγχου αποδοχής κλήσεων για δορυφορικά δίκτυα οι οποίοι λαμβάνουν υπόψη τις διαλείψεις του διαύλου και αποσκοπούν στην εξασφάλιση ενός επιπέδου ποιότητας υπηρεσίας των παρεχόμενων υπηρεσιών. Στο Κεφάλαιο 5 προτείνονται αντίστοιχοι κατανεμημένοι αλγόριθμοι με χρήση της θεωρίας παιγνίων. Η επίδοση των προτεινομένων αλγορίθμων πραγματοποιείται με χρήση Μαρκοβιανού μοντέλου και παρέχονται αναλυτικοί τύποι για την πιθανότητα μη αποδοχής κλήσεων.
Συστήματα ολικής διοίκησης στην ελληνική κοινωνία
Authors: Λεβέτας Κωνσταντίνος
Published: August 2021

Αντικείμενο της διατριβής αυτής είναι η ανάλυση της Διοικητικής λειτουργίας και συγκεκριμένα όλων των διαφορετικών μηχανισμών διαμόρφωσης μιας απόφασης, και η διερεύνηση της δυνατότητας συνύπαρξης των μηχανισμών αυτών σε ένα ενιαίο διοικητικό σύστημα αύταρκες, ολοκληρωμένο και, ει δυνατόν, αυτο-ενεργοποιούμενο. Με τους όρους ‘αύταρκες’, ‘ολοκληρωμένο’ και ‘αυτο-ενεργοποιούμενο’ ορίζουμε, αντίστοιχα, τις δυνατότητες του συστήματος να εμπεριέχει και να εμπλέκει όλα τα απαραίτητα στοιχεία για τη λήψη μιας απόφασης, να λειτουργεί αποτελεσματικά κάτω από όλες τις δυνατές περιβαλλοντικές συνθήκες και, τέλος, να ενεργοποιεί εγγενώς τους απαραίτητους κατάλληλους μηχανισμούς χωρίς την ανάγκη μεσολάβησης εξωτερικού παράγοντα. Κεντρική θέση της εργασίας αυτής είναι ότι η δυνατότητα διαμόρφωσης ενός τέτοιου ‘Συστήματος Ολικής Διοίκησης’ είναι υπαρκτή και πρακτικά λειτουργική. Το σύστημα το οποίο τελικά προτείνεται και μελετάται ονομάζεται, σε συμφωνία με τη θέση αυτή, ‘Πρότυπο Ολικής Διοίκησης’. [...]
Το θειϊκό ιόν ως υποκαταστάτης στη χημεία των πολυπυρηνικών και πολυμερών συμπλόκων των Mn, Co, Ni, Zn και Cd
Authors: Παπατριανταφυλλοπούλου Κωνσταντίνα
Published: August 2021

Βασικός στόχος της παρούσης Διατριβής είναι η χρησιμοποίηση του σουλφάτο υποκαταστάτη για τη σύνθεση πολυπυρηνικών συμπλόκων και πολυμερών ένταξης ορισμένων μετάλλων μετάπτωσης. Σουλφάτο μεταλλικά σύμπλοκα έχουν μελετηθεί για τον ρόλο που παίζουν στα πεδία της κατάλυσης, των πορωδών υλικών, των αναλόγων της ‘cis-πλατίνας’, στη Βιοανόργανη Χημεία, ενώ έχει αναφερθεί ότι σταθεροποιούν χημικές ενώσεις με δεσμούς PtΙΙΙ-PtΙΙΙ. Το θειϊκό ιόν μπορεί να δράσει ως τερματικός ή ως γεφυρωτικός υποκαταστάτης και έχει τη δυνατότητα να γεφυρώσει μέχρι και δέκα μεταλλικά κέντρα. Παρ’ όλα αυτά, ο αριθμός των δομικώς χαρακτηρισμένων μεταλλικών συμπλόκων με υποκαταστάτη το SO42- είναι μικρός. Οι οργανικοί υποκαταστάτες που χρησιμοποιήθηκαν στην εργασία αυτή για τη σύνθεση των συμπλόκων φαίνονται παρακάτω: Οι οργανικοί υποκαταστάτες που χρησιμοποιήθηκαν στην παρούσα Διατριβή είναι η κετονική μορφή της δι-2-πυρίδυλο κετόνης, το μονοανιόν της διολικής μορφής της δι-2-πυρίδυλο κετόνης, η μέθυλο 2-πυρίδυλο κετονοξίμη, η φαίνυλο 2-πυρίδυλο κετονοξίμη και το πικολινικό οξύ. Παλαιότερη ερευνητική εμπειρία του Εργαστηρίου μας, καθώς και άλλων ερευνητικών ομάδων, έδειξε ότι το τριαδικό σύστημα Μn+/X-/(py)2C(OH)O- ή (py)2CO22- (Χ-= οι ανιονικοί υποκαταστάτες MeCO2-, SCN-, N3-, NO3-, PhCO2-) έχει οδηγήσει σε σύμπλοκα με ενδιαφέρουσες δομές, σπάνιες πυρηνικότητες (π.χ. Μ7, Μ8, Μ9, Μ12, Μ14) και ενδιαφέρουσες μαγνητικές ιδιότητες (π.χ. υψηλού-σπιν μόρια). Tροποποιήσαμε το παραπάνω χημικό σύστημα εισάγοντας στη θέση των ανιονικών ανόργανων ή οργανικών υποκαταστατών Χ- (MeCO2-, SCN-, N3-, NO3-, PhCO2-), το θειϊκό ιόν. Η ποικιλία που διαθέτουν στους τρόπους ένταξης τόσο το μονοανιόν ή το διανιόν της διολικής μορφής της δι-2-πυρίδυλο κετόνης, όσο και το θειϊκό ιόν, μας έκανε να πιστεύουμε ότι, κατά την ταυτόχρονη εισαγωγή τους σε ένα χημικό σύστημα, είναι δυνατή η απομόνωση νέων πλειάδων με ενδιαφέροντες δομικούς τύπους και ιδιότητες. Επιπλέον, το SO42- διαθέτει διαφορετικό φορτίο και διαφορετικές δυνατότητες ένταξης, σε σχέση με τους παραπάνω ανιονικούς υποκαταστάτες Χ-, γεγονός που μας ώθησε να μελετήσουμε εάν και κατά πόσο αυτό επηρεάζει την ταυτότητα των προϊόντων. Επίσης, στην παρούσα εργασία μελετήσαμε σουλφάτο σύμπλοκα που περιέχουν δύο αντιπροσωπευτικές 2-πυρίδυλο οξίμες, τη μέθυλο 2-πυρίδυλο κετονοξίμη, (py)C(Me)NOH, και τη φαίνυλο 2-πυρίδυλο κετονοξίμη, (py)C(ph)NOH, ή τα ανιόντα αυτών, (py)C(Me)NO- και (py)C(ph)NO-, αντίστοιχα. Η διαφορά των δύο αυτών υποκαταστατών είναι η αντικατάσταση του ενός μεθυλίου του πρώτου υποκαταστάτη από έναν βενζολικό δακτύλιο στον δεύτερο. Οι οξίμες αποτελούν ιδανικούς υποκαταστάτες για την σύνθεση ομο- και ετερομεταλλικών πολυπυρηνικών συμπλόκων με ενδιαφέρουσες μαγνητικές ιδιότητες, και πολυμερών ένταξης. Σε αντίθεση με τις πολλές μελέτες που έχουν γίνει για τα μεταλλικά σύμπλοκα των απλών οξιμών και της σαλικυλικής αλδοξίμης, ελάχιστη έρευνα έχει πραγματοποιηθεί στη χημεία ένταξης των 2-πυρίδυλο οξιμών.
Αυτοματοποίηση συσχεδίασης υλικού/λογισμικού
Authors: Παυλάτος Χρήστος
Published: August 2021

Ένα Ενσωματωμένο Σύστημα (Ε.Σ.) (Embedded System) αποτελεί υπολογιστική μονάδα με αρχιτεκτονική και αρχές λειτουργίας παρόμοιες με αυτές των συμβατικών υπολογιστών, η οποία ωστόσο προσαρμόζεται στις ανάγκες και απαιτήσεις της εκάστοτε εφαρμογής. Βασικό δομικό στοιχείο ενός Ε.Σ., συνήθως, αποτελεί ένας μικροεπεξεργαστής, ο οποίος βρίσκεται συνδεδεμένος μέσω μιας ιεραρχίας διαύλων με στοιχεία προσωρινής και μόνιμης αποθήκευσης (μνήμες RAM, EPPROM, Flash), καθώς και με στοιχεία εξειδικευμένου υλικού τα οποία επικοινωνούν με τα βασικά δομικά στοιχεία και καλούνται να επιτελέσουν συγκεκριμένες εργασίες ανάλογα με τις απαιτήσεις της εκάστοτε εφαρμογής. Τα στοιχεία αυτά υλοποιούνται είτε σε μη επαναπρογραμματιζόμενο υλικό (VLSI, ASICs) είτε σε προγραμματιζόμενο υλικό (PLDs, FPGAs). Γίνεται συνεπώς κατανοητό ότι η σχεδίαση ενός Ε.Σ. προϋποθέτει, αφού καθοριστούν τα βασικά δομικά στοιχεία, να διαχωριστεί ο αλγόριθμος σε τμήματα που θα απεικονιστούν στο υλικό (FPGA, PLD κτλ.) και σε τμήματα που θα απεικονιστούν στο Λογισμικό (μικροεπεξεργαστής), καθώς και να διαμορφώσει κατάλληλο λειτουργικό σύστημα που θα διαχειρίζεται τον μικροεπεξεργαστή. Στην παρούσα Διδακτορική Διατριβή το χρησιμοποιούμενο μοντέλο για την αυτοματοποίηση της συσχεδίασης Υλικού/Λογισμικού είναι αυτό των Γραμματικών (Γραμματικών χωρίς συμφραζόμενα και Κατηγορηματικών Γραμματικών). Οι τελευταίες μπορούν να χρησιμοποιηθούν σε πλείστες όσες εφαρμογές Τεχνητής Νοημοσύνης και Συντακτικής Αναγνώρισης. Η προτεινόμενη μεθοδολογία βασίζεται στην απεικόνιση του συντακτικού τμήματος της γραμματικής σε υλικό (FPGA), του δε σημασιολογικού σε έναν μικροεπεξεργαστή. Η πρώτη προσπάθεια στηρίχθηκε στον ακολουθιακό αλγόριθμο συντακτικής αναγνώρισης του R. Floyd. Στη συνέχεια, χρησιμοποιήθηκε ο πλέον αποδοτικός αλγόριθμος συντακτικής αναγνώρισης που υπάρχει, δηλαδή ο παράλληλος αλγόριθμος του J. Earley. Ο τελευταίος βελτιώθηκε και επεκτάθηκε για να καλύψει και τη σημασιολογία της γραμματικής. Οι παραπάνω αλγόριθμοι απεικονίστηκαν σε διάφορες αρχιτεκτονικές, που το FPGA επικοινωνεί με εξωτερικό μικροεπεξεργαστή, ή ο μικροεπεξεργαστής έχει επίσης απεικονιστεί στο FPGA όπου γίνεται και η συντακτική αναγνώριση διαχειριζόμενο πάντα από κατάλληλα τροποποιημένο λειτουργικό σύστημα.
Η πολιτική για τον σχεδιασμό του χώρου και την διαχείριση των μνημείων στην πόλη της Ρόδου κατά την ιταλική κατοχή 1912-1947
Authors: Καρανάσος Κωνσταντίνος
Published: August 2021

[...] Η τελευταία περίοδος ξένης κατοχής στη Δωδεκάνησο, γνωστή ως «ιταλοκρατία», αν και πιο σύντομη από τις προηγούμενες, έχει πρόσφατα προκαλέσει το ενδιαφέρον μεγάλου αριθμού μελετητών. Μέσα σε αυτό το πλαίσιο του εντεινόμενου κατά τα τελευταία χρόνια ενδιαφέροντος μπορεί να ενταχθεί και η παρούσα μελέτη. Αποτέλεσμα πολυετούς έρευνας, η μελέτη αυτή με επίκεντρο την πόλη της Ρόδου, προσπάθησε να εμβάθυνα και να διερευνήσει τα ζητήματα της προστασίας των μνημείων με τον περιβάλλοντα τους χώρο, κατά την έντονα πολιτικοποιημένη χρονικήπερίοδο του Μεσοπολέμου, στην οποία η Ρόδος μαζί με τα υπόλοιπα νησιά του συμπλέγματος βρέθηκε υπό την κατοχή της φασιστικής Ιταλίας. [...]
Συνδυαστικές κατασκευές και στατιστική ανάλυση παραγοντικών σχεδιασμών
Authors: Μυλωνά Καλλιόπη
Published: August 2021

[…] Στη διατριβή αυτή παρουσιάζουμε νέες μεθόδους που αφορούν το σχεδιασμό των πειραμάτων και την ανάλυση των δεδομένων τα οποία προκύπτουν. Συγκεκριμένα, θα ασχοληθούμε με ισορροπημένους υπερκορεσμένους παραγοντικούς σχεδιασμούς δύο επιπέδων και μικτών επιπέδων. […]
Διαχείριση της νόσου Fabry στην Ελλάδα
Authors: Ανδρίκος Αιμίλιος
Published: August 2021

Η νόσος Fabry αποτελεί μια σπάνια, κληρονομική, φυλοσύνδετη με το χρωμόσωμα X, διαταραχή του μεταβολισμού των γλυκοσφιγγολιπιδίων. Οφείλεται σε ανεπαρκή δραστικότητα του λυσοσωμιακού ενζύμου α-γαλακτοζιδάση Α, η οποία προκαλεί νεφρική και καρδιακή ανεπάρκεια και οδηγεί στον θάνατο, λόγω σταδιακής συσσώρευσης αδιάσπαστων GSLs, με κύριο εκπρόσωπο το Gb3, στους ιστούς και το πλάσμα των ασθενών. Η παρούσα μελέτη περιλαμβάνει σχεδόν όλους τους γνωστούς έως σήμερα ασθενείς με νόσο Fabry στην Ελλάδα (15 άνδρες και 5 γυναίκες από 10 ανεξάρτητες οικογένειες). Παρά την εμφάνιση των αρχικών συμπτωμάτων στην παιδική ηλικία (μέση ηλικία 15,6 έτη, εύρος 9-20) η ολοκλήρωση της διάγνωσης στους ασθενείς μας καθυστέρησε περίπου 18 έτη (μέση ηλικία διάγνωσης 36 έτη, εύρος 15-60). Νεφρική προσβολή παρουσίαζαν 18 ασθενείς [90% λευκωματουρία (>150 mg/day), 50% μειωμένη GFR (<60mL/min) και 20% ΤΣΧΝΝ]. Καρδιακές εκδηλώσεις της νόσου αποδείχθηκαν στο 85% [ΥΑΚ (67,5%), βαλβιδοπάθεια (50%) και αρρυθμίες (30%)]. Νευροπαθητικός πόνος (75%), αγγειοκερατώματα (60%), υποϊδρωσία (40%) και δυστροφίες των δομών των οφθαλμών (40%) ολοκληρώνουν την κλινική εικόνα της νόσου στη μελέτη. Οι δεκαπέντε ασθενείς, ηλικίας 39±8 (εύρος 22-60), έχουν ενταχθεί σε θεραπεία ενζυμικής υποκατάστασης. Οκτώ από αυτούς έχουν συμπληρώσει τρία χρόνια παρακολούθησης και στο σύνολο των ασθενών χορηγήθηκε agalsidase beta (Fabrazyme™) σε δόση 1mg/kg. Η θεραπεία ενζυμικής υποκατάστασης επανέφερε και διατήρησε φυσιολογικά τα επίπεδα Gb3 στο πλάσμα των ασθενών. Η νεφρική λειτουργία και η λευκωματουρία των ασθενών δεν επιδεινώθηκαν ενώ η υπερτροφική καρδιοπάθεια εμφάνισε ενδείξεις βελτίωσης σε ορισμένους ασθενείς. Η ανάπτυξη ειδικών IgG αντισωμάτων έναντι του χορηγούμενου ενζύμου εμφανίσθηκε σε 7 από τους 8 ασθενείς ήδη από το πρώτο εξάμηνο της θεραπείας αλλά δεν διαφοροποίησε το ποσοστό παρενεργειών οι οποίες στο σύνολο τους ήταν ελάχιστες. Η έγκαιρη διάγνωση της νόσου αποτελεί θεμέλιο λίθο στην ορθολογική αντιμετώπιση της νόσου. Η θεραπεία ενζυμικής υποκατάστασης αποτελεί αποτελεσματική και συγχρόνως ασφαλή θεραπευτική παρέμβαση η οποία μπορεί να προλάβει την εξέλιξη και να διαφοροποιήσει την πορεία της νόσου του Fabry.
Σχεδίαση δικτύων επίγειας ψηφιακής ευρυεκπομπής βασισμένη σε περιοχές εκχώρησης πόρων
Authors: Κατέρος Δημήτριος
Published: August 2021

Οι εξελίξεις στην τυποποίηση συστημάτων επίγειας ψηφιακής ευρυεκπομπής δίνουν τη δυνατότητα σχεδιασμού δικτύων που δομικό συστατικό τους δεν αποτελεί η θέση εκπομπής, αλλά η περιοχή εξυπηρέτησης. Αυτή η προσέγγιση χρησιμοποιήθηκε σε πρόσφατα πλάνα επίγειας ψηφιακής ευρυεκπομπής, όπως το πλάνο επίγειου ψηφιακού ραδιοφώνου του Μάαστριχτ (2002, Ma-02) και το πλάνο επίγειας ψηφιακής τηλεόρασης και ραδιοφώνου της Γενεύης (2006, GE-06). Κατά την ορολογία που εισάγεται, η περιοχή εξυπηρέτησης, ως δομικό στοιχείο του πλάνου συχνοτήτων, ονομάζεται περιοχή εκχώρησης πόρων (allotment). Στην παρούσα διδακτορική διατριβή παρουσιάζεται μια ολοκληρωμένη μεθοδολογία σχεδιασμού δικτύων επίγειας ψηφιακής τηλεόρασης βασισμένη σε περιοχές εκχώρησης πόρων σε 7 συνολικά κεφάλαια. Το πρώτο κεφάλαιο αποτελεί μια γενική ολιγοσέλιδη εισαγωγή του αναγνώστη στο γνωστικό πεδίο και το περιεχόμενο της διατριβής. Στο κεφάλαιο 2 παρουσιάζονται οι παράμετροι και επιλογές που σχετίζονται με τον ορισμό των περιοχών εκχώρησης πόρων. Έμφαση δίνεται στον προσδιορισμό του ελάχιστου πεδίου που απαιτείται εντός της περιοχής για να επιτυγχάνεται η παροχή ενός συγκεκριμένου τύπου υπηρεσίας και πώς είναι δυνατή η πρόβλεψη του επιτυγχανόμενου πεδίου με τα δυο πιο διαδεδομένα μοντέλα διάδοσης που χρησιμοποιούνται στο σχεδιασμό δικτύων ευρυεκπομπής. Στο τρίτο κεφάλαιο της διατριβής δίνεται η βάση για την πραγματοποίησης ανάλυσης παρεμβολών σε ένα δίκτυο allotments. Συγκεκριμένα, υπολογίζεται οι μέγιστη αποδεκτή συνολική παρεμβολή στα όρια ενός allotment με βάση τα χαρακτηριστικά του. Επειδή κατά το σχεδιασμό των περιοχών εκχώρησης πόρων κατά κανόνα δεν είναι γνωστή η ακριβής τελική υλοποίηση τους με δίκτυο πραγματικών πομπών, δίνεται βαρύτητα στη μοντελοποίηση της εξερχόμενης παρεμβολής με δίκτυα αναφοράς. Στο τέταρτο κεφάλαιο παρουσιάζεται το πρόβλημα ανάθεσης φάσματος και εξειδικεύεται στις μορφές που θα το αντιμετωπίσουμε στα πλαίσια της διατριβής. Ακόμα, γίνεται επισκόπηση των βασικών αρχών λειτουργίας αλγόριθμων που έχουν χρησιμοποιηθείς τη βιβλιογραφία για την επίλυση παρόμοιων προβλημάτων ανάθεσης φάσματος. Συγκεκριμένα, παρουσιάζονται οι εξής τεχνικές αντιμετώπισης του προβλήματος ανάθεσης φάσματος: ο ντετερμινιστικός αλγόριθμος διαδοχικής απονομής, καθώς και στοχαστικοί αλγόριθμοι (γενετικοί, προσομοιωμένη ανόπτηση, αναζήτηση με απαγορευμένες καταστάσεις). Στο πέμπτο κεφάλαιο παρουσιάζεται ο προτεινόμενος αλγόριθμος κατανομής φάσματος, αναλύεται η υλοποίησή του για τις μορφές του προβλήματος που ορίστηκαν στο τέταρτο κεφάλαιο και αποτιμάται η επίδοσή του σε σχέση με την αξιοποιούμενη τεχνική επίλυσης του προβλήματος ανάθεσης φάσματος. Στο έκτο κεφάλαιο παρουσιάζεται η εφαρμογή της προτεινόμενης μεθοδολογίας σε ένα πραγματικό πρόβλημα σχεδίασης δικτύου επίγειας ψηφιακής ευρυεκπομπής και συγκεκριμένα στην κατασκευή του πλάνου συχνοτήτων DVB-T για τον ελλαδικό χώρο. Το κύριο μέρος της διατριβής ολοκληρώνεται με το έβδομο κεφάλαιο, όπου συνοψίζονται τα κυριότερα συμπεράσματα και παρουσιάζονται πιθανές μελλοντικές επεκτάσεις.
Ψυχροπολεμική πραγματικότητα και περιφερειακές σχέσεις
Authors: Γκότα Θεοδώρα
Published: August 2021

Αντικείμενο της παρούσας μελέτης αποτελεί η προσέγγιση των κυβερνήσεων ης Ελλάδας, της Τουρκίας και της Γιουγκοσλαβίας κατά τη διάρκεια των αρχών της δεκαετίας του 1950 που οδήγησε στη σύναψη Συμφωνίας Φιλίας και Συνεργασίας μεταξύ των τριών κρατών τον Φεβρουάριο του 1953 και Συνθήκης Συμμαχίας, Πολιτικής Συνεργασίας και Αμοιβαίας Βοήθειας τον Αύγουστο του 1954, γνωστής έκτοτε ως συμμαχίας του Bled, από την γιουγκοσλαβική πόλη στην οποία υπεγράφη. Ως χρονική αφετηρία τέθηκε ο Δεκέμβριος του 1950, όταν οι διμερείς σχέσεις Ελλάδας και Γιουγκοσλαβίας έλαβαν νέα τροπή με την αποκατάσταση διπλωματικών σχέσεων και την αποστολή αντιπροσώπων στην Αθήνα και το Βελιγράδι αντίστοιχα. Η κίνηση αυτή εγκαινίασε μία περίοδο διμερών επαφών με τη διενέργεια εκατέρωθεν επισκέψεων η οποία έγινε ουσιαστικότερη όταν το 1952 η Άγκυρα αποφάσισε να συνδυάσει τις δυνάμεις της με την Αθήνα για την προσέγγιση της Γιουγκοσλαβίας. Η Γιουγκοσλαβία της εποχής ήταν η Γιουγκοσλαβία του Τίτο. Μόλις λίγα χρόνια πριν, το καλοκαίρι του 1948, η ρήξη Τίτο-Στάλιν είχε οδηγήσει στην αποπομπή της Γιουγκοσλαβίας από την Cominform, αλλάζοντας τα διεθνή και βαλκανικά δεδομένα¹. Οι προσπάθειες του Γιουγκοσλάβου ηγέτη να διασώσει το καθεστώς του στον διπολικό κόσμο της εποχής συμπαρέσυραν δυτικές δυνάμεις και όμορα κράτη σε ένα παιχνίδι λεπτών διπλωματικών χειρισμών και επίδειξης πολιτικής δεξιότητας. […]
Σχεδίαση κατανεμημένων αλγορίθμων σε ασύρματα δίκτυα επικοινωνιών με χρήση της θεωρίας παιγνίων
Authors: Αναστασόπουλος Μάρκος
Published: August 2021

[…] Αντικείμενο της διατριβής αποτελεί η σχεδίαση κατανεμημένων αλγορίθμων για παροχή ποιότητας υπηρεσίας σε ασύρματα δίκτυα επικοινωνιών με χρήση της θεωρίας παιγνίων. Μελετήθηκαν μια σειρά προβλημάτων τα σημαντικότερα εκ των οποίων είναι το δίλημμα της αποστολής μηνυμάτων ανάδρασης για την παροχή αξιόπιστων υπηρεσιών πολυεκπομπής σε μεγάλο πλήθος χρηστών, η Κατανομή των Πόρων και ο Έλεγχος Αποδοχής Κλήσεων για υπηρεσίες ευαίσθητες σε χρονική καθυστέρηση, και η δρομολόγηση πακέτων. Στόχος της διατριβής είναι η παρουσίαση του τρόπου με τον οποίο η θεωρία παιγνίων μπορεί να χρησιμοποιηθεί για την επίλυση όχι μόνο των ανωτέρω προβλημάτων αλλά γενικότερα ως εργαλείο σχεδίασης κατανεμημένων συστημάτων επικοινωνιών. […]
Παλαιονευρολογική μελέτη του εγκεφάλου των canidae
Authors: Λύρας Γεώργιος
Published: August 2021

Αντικείµενο της ?ιατριβής είναι η παρουσίαση της εξέλιξης του εγκεφάλου της οικογένειας των Canidae. Για το σκοπό αυτό µελετήθηκαν ενδοκρανιακά εκµαγεία από σύγχρονα και απολιθωµένα µέλη της οικογένειας. Επιπλέον, για τη σύγκριση της εξέλιξης τους µε αυτή των άλλων σαρκοφάγων, τα ενδοκρανιακά εκµαγεία των Canidae, συγκρίθηκαν µε αυτά ορισµένων αντιπροσώπων άλλων οικογενειών που έζησαν την ίδια χρονική περίοδο. Η περιγραφή της γενικής µορφολογίας του εγκεφάλου επικεντρώθηκε στο θέµα της πτύχωσης του φλοιού των εγκεφαλικών ηµισφαιρίων, το οποίο εξετάσθηκε ποιοτικά (περιγράφοντας το πρότυπο πάνω στο οποίο αναπτύσσονται οι έλικες και οι αύλακες) και ποσοτικά (µετρώντας το µήκος των εξωτερικά εκτεθειµένων ελίκων). Τέλος, συγκρίθηκε ο βαθµός της πτύχωσης του φλοιού των εγκεφαλικών ηµισφαιρίων µε ορισµένες κρανιοδοντικές παραµέτρους που µας πληροφορούν για τη δίαιτα των σαρκοφάγων.
Προγράμματα πρόληψης ουσιών εξάρτησης στα πλαίσια της αγωγής υγείας στην εκπαίδευση
Authors: Καλτσούδης Κωνσταντίνος
Published: August 2021

[…] Στα πλαίσια αυτής της διδακτορικής διατριβής προσπαθήσαμε να εισαχθεί ο αναγνώστης στον τομέα της ψυχοφαρμακολογίας, δίνοντας ιδιαίτερη έμφαση στις σχέσεις που αναπτύσσονται μεταξύ των ναρκωτικών, των μηχανισμών δράσης τους στο νευρικό σύστημα και της ανθρώπινης συμπεριφοράς. Επίσης, στην παρούσα διδακτορική διατριβή γίνεται η παρουσίαση ενός προγράμματος πρόληψης, που εκπονήσαμε με μόνη φιλοδοξία ότι θα είναι αρχικά ένα χρήσιμο εργαλείο που θα μπορεί να χρησιμοποιηθεί στα πλαίσια της Αγωγής Υγείας που πραγματοποιείται στα σχολεία. Το πρόγραμμα πρόληψης επικεντρώνεται κατεξοχήν στη διαφορετική πληροφόρηση και γνώση γύρω από τις εξαρτησιογόνες ουσίες με σκοπό τη συμβολή του στην αλλαγή της στάσης και της συμπεριφοράς των νέων ανθρώπων σε σχέση με τις ουσίες αυτές. […]
Απόψεις, αντιλήψεις και θέσεις της τοπικής κοινότητας σε έναν ώριμο τουριστικό προοορισμό για τα ζητήματα της τοπικότητας και της βιώσιμης τουριστικής ανάπτυξης
Authors: Κυριακάκη Άννα
Published: August 2021

[…] Στόχοι της παρούσας διατριβής αποτέλεσαν: α) η θεωρητική και εμπειρική ερμηνεία της τοπικότητας, ο ρόλος της στην τουριστική ανάπτυξη και η διασύνδεσή της με την αειφορικότητα στον τουρισμό, β) η εμπειρική προσέγγιση της βιωσιμότητας σε σχέση με τον τουρισμό και γ) η επίδραση μιας σειράς ενδογενών και εξωγενών παραγόντων στη διαμόρφωση αντιλήψεων, στάσεων και συμπεριφορών σε έναν ώριμο τουριστικό προορισμό καθώς και η ανάλυση της επίδρασης αυτής μέσω ερμηνευτικών θεωρητικών και προσεγγιστικών μοντέλων. Η προσέγγιση των επιδιωκόμενων στόχων πραγματοποιήθηκε μέσα από τη θεωρητική ανασκόπηση και την κριτική θεώρηση των θεμάτων που σχετίζονται με την τοπικότητα και την αειφορία στον τουρισμό, την καταγραφή και την ανάλυση των θεωρητικών προσεγγίσεων και των ερμηνευτικών μοντέλων που αναφέρονται στην ερμηνεία των αντιλήψεων, των στάσεων και των συμπεριφορών μιας τουριστικής κοινότητας και μέσα από τη εμπειρική διερεύνηση των αντιλήψεων, των στάσεων και των συμπεριφορών των ατόμων/μελών μιας ώριμης τουριστικής κοινότητας για τα ζητήματα της τοπικότητας και της αειφορίας στον τουρισμό. […]
Ανασχεδιασμός επιχειρησιακών διαδικασιών και σχεδιασμός πρότυπου συνόλου διαδικασιών για τη διεξαγωγή αυτοματοποιημένων δια-επιχειρησιακών συναλλαγών σε περιβάλλον ηλεκτρονικού επιχειρείν στα πλαίσια συγκεκριμένου επιχειρηματικού μοντέλου
Authors: Κουσουρής Σωτήριος
Published: August 2021

Η παρούσα διδακτορική διατριβή με τίτλο «Ανασχεδιασμός Επιχειρηματικών Διαδικασιών και Σχεδιασμός Πρότυπου Συνόλου Διαδικασιών για τη Διεξαγωγή Αυτοματοποιημένων Δια-Επιχειρησιακών Συναλλαγών σε Περιβάλλον Ηλεκτρονικού Επιχειρείν στα Πλαίσια Συγκεκριμένου Επιχειρηματικού Μοντέλου» ασχολείται με την εφαρμοσμένη έρευνα στην επιστημονική περιοχή των αυτοματοποιημένων ηλεκτρονικών επιχειρηματικών συναλλαγών διαμέσου του διαδικτύου και με την μοντελοποίηση επιχειρηματικών διαδικασιών με σκοπό την ικανοποίηση σύγχρονων μοντέλων Ηλεκτρονικού Επιχειρείν. Το κύριο ερευνητικό αντικείμενο της διατριβής είναι η σε βάθος μελέτη των συνήθων επιχειρηματικών διαδικασιών που ακολουθούνται - τόσο σε ελληνικό όσο και διεθνές επίπεδο - κατά τα διάφορα στάδια των συναλλαγών, με σκοπό την υλοποίηση ενός συνόλου κοινών διαδικασιών το οποίο είναι σε θέση να ικανοποιεί διεθνείς συναλλαγές. Σε αυτό το πλαίσιο, η παρούσα διατριβή αναπτύσσει ένα «πλαίσιο γνώσης» που αφορά στις επιχειρηματικές διαδικασίες και είναι ικανό να υποστηρίξει τις επιχειρήσεις στην προσπάθεια τους για διεξαγωγή πλήρως αυτοματοποιημένων συναλλαγών με βάση το συγκεκριμένο μοντέλο ηλεκτρονικών συναλλαγών, το οποίο παρουσιάζεται στη συνέχεια της διατριβής και είναι προσαρμοσμένο στις ανάγκες και το μέγεθος των μικρομεσαίων επιχειρήσεων έχοντας ως κύριο στόχο του την προώθηση του Ηλεκτρονικού Επιχειρείν. Πιο συγκεκριμένα, μέσω της παρούσας εργασίας προτείνεται ένα μοντέλο αρχιτεκτονικής εκτέλεσης ηλεκτρονικών συναλλαγών και ένα πρότυπο σύνολο γενικευμένων μοντέλων επιχειρηματικών διαδικασιών, το οποίο έχει σχηματιστεί με βάση μια προτεινόμενη μεθοδολογία επιλογής διαδικασιών προς μοντελοποίηση και διαφόρων κανόνων μοντελοποίησης και το οποίο είναι σε θέση να: • ορίσει επιχειρηματικές διαδικασίες, οι οποίες θα επιτρέπουν την εφαρμογή του νέου επιχειρηματικού μοντέλου σε συγκεκριμένες περιοχές επιχειρηματικής δραστηριότητας, όπως οι συναλλαγές μεταξύ επιχειρήσεων (Business to Business/B2B Transactions), επιχειρήσεων και κράτους (Business to Government/B2G Transactions), επιχειρήσεων και λοιπών οργανισμών όπως τα χρηματοπιστωτικά ιδρύματα (Business to Institutions /Β2Ι Transactions), • προτείνει κοινές επιχειρηματικές διαδικασίες και να υπαγορεύσει τον τρόπο εκτέλεσης τους, με σκοπό την υπαγωγή μιας επιχείρησης σε ένα σύγχρονο μοντέλο Ηλεκτρονικού Επιχειρείν, • ικανοποιεί της απαιτήσεις που δημιουργούνται κατά τη διεξαγωγή αυτοματοποιημένων συναλλαγών μέσω του διαδικτύου, • συμβάλλει ουσιαστικά στην ενοποίηση των ήδη υπαρχόντων πληροφοριακών συστημάτων των επιχειρήσεων, • καταστήσει εφικτή την απρόσκοπτη και μαζική διεξαγωγή ηλεκτρονικών δοσοληψιών διαμέσου του διαδικτύου, • υποδείξει τομείς ανασχεδιασμού διαδικασιών.
Κοινωνικοί και οικονομικοί παράγοντες ανάπτυξης στην τοπική αυτοδιοίκηση σε συνάρτηση με τον κοινωνικό αποκλεισμό
Authors: Κατηχωρίτης Στέργιος
Published: August 2021

[...] Σκοπός της μελέτης είναι ο προσδιορισμός και η καταγραφή των κυριότερων και πολυπληθέστερων ομάδων στόχων των αποκλεισμένων από την αγορά εργασίας της Περιφέρειας Δυτικής Ελλάδος. Ο προσδιορισμός των ομάδων στόχων είναι πολυδιάστατος. Περιλαμβάνει την χωροταξική τους κατανομή, τα κοινωνικά, δημογραφικά και οικονομικά τους χαρακτηριστικά, τα τυχόν ιδιαίτερα χαρακτηριστικά των επιμέρους ομάδων, την σχέση των ομάδων αυτών με την αγορά εργασίας, κλπ. Κρίναμε αναγκαίο να συνδέσουμε το πρόβλημα του κοινωνικού αποκλεισμού με τα χαρακτηριστικά της αγοράς εργασίας στην περιφέρεια της Δυτικής Ελλάδος. Για το σκοπό αυτό, αρχικά γίνεται η παρουσίαση των διαστάσεων και χαρακτηριστικών της απασχόλησης και ανεργίας στην Περιφέρεια. Τα ποιοτικά χαρακτηριστικά της απασχόλησης και ανεργίας παρουσιάζονται και αναλύονται με ιδιαίτερη αναφορά σε επιμέρους κλάδους και ομάδες ανέργων. Με τον τρόπο αυτό, σκιαγραφούνται και οι εναλλακτικές δυνατότητες ένταξης στην αγορά εργασίας των κοινωνικά αποκλεισμένων ομάδων στόχων που διαπιστώνει και περιγράφει στη συνέχεια η παρούσα μελέτη. Προς αυτή την κατεύθυνση η μελέτη θα λειτουργήσει υποδεικνύοντας δυνατότητες δημιουργίας βιώσιμων μικρών επιχειρήσεων στον αγροτικό τομέα. Περιγράφοντας τα νέα δεδομένα της ζήτησης εργασίας στον ελληνικό χώρο φιλοδοξεί να καταγράψει επαγγέλματα ή ειδικότητες με αυξημένες δυνατότητες απασχόλησης κοινωνικά αποκλεισμένων ομάδων και σχετικά μικρότερο βαθμό κορεσμού. Ειδικότερα στους στόχους της μελέτης περιλαμβάνονται: • Η περιγραφή των ιδιαίτερων χαρακτηριστικών της Περιφέρειας Δυτικής Ελλάδος με έμφαση στη δομή και διάρθρωση της οικονομίας της. • Η παρουσίαση των διαστάσεων του προβλήματος της ανεργίας στην Περιφέρεια. Η καταγραφή των χαρακτηριστικών (δημογραφικών, κοινωνικών κ.λπ.) των επιμέρους ομάδων ανέργων και η συγκριτική αξιολόγηση των χαρακτηριστικών αυτών. • Η ανάλυση της απασχόλησης στην Περιφέρεια Δυτικής Ελλάδος με ιδιαίτερη έμφαση στην κλαδική της κατανομή, στη δομή της και την διαχρονική της εξέλιξη. • Η καταγραφή των πιθανά κοινωνικά αποκλεισμένων ομάδων από την αγορά εργασίας. Πρόκειται για τις ομάδες υψηλού κινδύνου με μεγαλύτερες σχετικά πιθανότητες κοινωνικού τους αποκλεισμού. • Ο προσδιορισμός των κυριότερων κοινωνικά αποκλεισμένων ομάδων που με συγκεκριμένα κριτήρια μπορούν να αποτελέσουν τον στόχο κάποιου προγράμματος στήριξης ή και κατάρτισης. • Η λεπτομερής περιγραφή των ομάδων στόχων (χωροταξική περιγραφή, μέγεθος και βαθμός ομοιογένειας, κ.λπ.). • Η καταγραφή και ο προσδιορισμός των βασικών και ιδιαίτερων χαρακτηριστικών των επιλεχθέντων ομάδων στόχων. Η έμφαση δίνεται στα δημογραφικά, εκπαιδευτικά, επαγγελματικά και οικονομικά τους χαρακτηριστικά. • Ο προσδιορισμός των παραγόντων αποκλεισμού των ομάδων στόχων από την αγορά εργασίας. • Η καταγραφή των προβλημάτων που ενέχει η ένταξη των ατόμων που συνθέτουν τις ομάδες στόχους στην αγορά εργασίας και η διερεύνηση των πιθανών εναλλακτικών δυνατοτήτων απασχόλησής τους. [...]
Η μέτρηση αποδοτικότητας στην αλυσίδα εφοδιασμού
Authors: Παυλής Νικόλαος
Published: August 2021

Η αξιολόγηση της απόδοσης μιας επιχείρησης, είτε αυτή χρησιμοποιείται για τον εσωτερικό έλεγχο διαδικασιών και τη λήψη αποφάσεων, είτε ως εργαλείο αξιολόγησης άλλων επιχειρήσεων όπως οι πελάτες και οι προμηθευτές, αποτελεί μια από τις πιο μεγάλες προκλήσεις στην έρευνα της διοίκησης επιχειρήσεων. Μέχρι τώρα και ιδιαίτερα για την ελληνική αγορά, το είδος των πληροφοριών που συνδέεται με την αξιολόγηση των επιχειρήσεων προέρχεται από τις λογιστικές καταστάσεις. Συμπεράσματα που προκύπτουν από τις λογιστικές καταστάσεις περιλαμβάνουν την κερδοφορία, τη ρευστότητα, το χρέος και την κεφαλαιακή διάρθρωση της επιχείρησης, στοιχεία τα οποία εφόσον αξιολογούνται σε τακτική βάση βοηθούν σημαντικά τη λήψη αποφάσεων και τη στρατηγική της επιχείρησης. Οι αποφάσεις που αφορούν την αλυσίδα εφοδιασμού μιας επιχείρησης επηρεάζουν ένα σημαντικό αριθμό οικονομικών δεικτών. Λογιστικοί αριθμοδείκτες όπως το απόθεμα, οι ταμειακές ροές, το κεφάλαιο κίνησης, το κόστος πωληθέντων και οι πωλήσεις επηρεάζονται άμεσα και καθημερινά από αποφάσεις εφοδιασμού. Στο συμπέρασμα αυτό καταλήγουν πολλές έρευνες οι οποίες ενισχύουν με εμπειρικά στοιχεία τη σχέση μεταξύ μεταβλητών απόδοσης του εφοδιασμού και της οικονομικής απόδοσης της επιχείρησης. Παράγοντες όπως η τακτική αξιολόγηση των προμηθευτών στο σχεδιασμό νέων προϊόντων, η πληροφόρηση για τα επίπεδα των αποθεμάτων, η αβεβαιότητα της αγοράς και ο βαθμός αλληλεξάρτησης μεταξύ επιχείρησης και προμηθευτή έχουν εξεταστεί ως προς την επίδραση τους σε λογιστικούς αριθμοδείκτες όπως η απόδοση της επένδυσης, οι πωλήσεις, η ανάπτυξη των πωλήσεων κ.α.
Νευροενδοσκοπική ανατομία του ανώτερου τμήματος της τέταρτης κοιλίας
Authors: Σύρμος Νικόλαος
Published: August 2021

Νευροενδοσκοπικές παρατηρήσεις και καταγραφές σχετικές με την ανατομία του ανωτέρου τμήματος της τετάρτης κοιλίας ελάχιστα αναφέρονται στην διεθνή και την ελληνική βιβλιογραφία. Η νευροενδοσκόπηση προσφέρει μια διαφορετική εικόνα στην ανατομία της τετάρτης κοιλίας και σε συνδυασμό με μικροχειρουργικές περιγραφές παρέχει λεπτομερείς εικόνες του ανωτέρου τμήματος της τετάρτης κοιλίας, το οποίο μπορεί να προσδιοριστεί ευκρινώς κατά την διάρκεια της. Στην μελέτη αυτή παρουσιάζεται η διεξαγωγή νευροενδοσκοπικών προσπελάσεων στην τετάρτη κοιλία, σε 50 πτωματικούς εγκεφάλους, που εκτελέσαμε την τελευταία πενταετία. Η μελέτη του ανωτέρου τμήματος της τετάρτης κοιλίας έγινε ενδοσκοπικά, χρησιμοποιώντας κυρίως άκαμπτα νευροενδοσκόπια και την νευροενδοσκοπικές προσπελάσεις διαμέσου του υδραγωγού και διαμέσου του τρήματος του Magendie. Στην συνέχεια, μετά την διαδικασία εξαίρεσης των πτωματικών εγκεφάλων, επιβεβαιώθηκε μακροανατομικά και μικροανατομικά. Η εφαρμογή των νευροενδοσκοπικών τεχνικών τα τελευταία χρόνια σε συνδυασμό με την ανάπτυξη της τεχνολογίας καθιστούν την νευροενδοσκόπηση, πολύτιμο εργαλείο στα χέρια των νευροχειρουργών για την αντιμετώπιση παθήσεων του κεντρικού νευρικού συστήματος. Στην σύγχρονη εποχή, η αποδοχή και η διάδοση της νευροενδοσκόπησης συνδυάστηκε με την καθιέρωση των νέων τεχνολογικών επιτευγμάτων στα πλαίσια της εφαρμογής της ελάχιστα επεμβατικής νευροχειρουργικής. Οι σημερινοί νευροχειρουργοί, σύντομα θα βρίσκονται σε θέση να εκτελέσουν νευροενδοσκοπικές προσπελάσεις στην τετάρτη κοιλία, με ακόμα μεγαλύτερη ασφάλεια και επιτυχία.
Φωτονικά συστήματα μεταγωγής και απόθήκευσης δεδομένων για ευρυζωνικά δίκτυα μεταγωγής πακέτων
Authors: Αποστολόπουλος Δημήτριος
Published: August 2021

Ο κύριος σκοπός της παρούσας διατριβής είναι η ανάπτυξη αμιγώς οπτικών κυκλωμάτων, βασισμένων σε ολοκληρωμένα στοιχεία, για την επεξεργασία, τη μεταγωγή και την αποθήκευση δεδομένων. Το βασικό δομικό στοιχείο όλων των κυκλωμάτων που υλοποιήθηκαν ήταν το συμβολόμετρο Mach-Zehnder (ΜΖΙ). Οι διατάξεις που υλοποιήθηκαν εκμεταλλεύονται πλήρως τα ιδιαίτερα χαρακτηριστικά των φωτονικών στοιχείων από τα οποία αποτελούνται, προφέροντας διαφάνεια στο ρυθμό και την μορφή του εισερχόμενου σήματος δεδομένων. Ακόμα, παρουσιάζουν σημαντικά πλεονεκτήματα έναντι των αντίστοιχων ηλεκτρονικών υλοποιήσεων, όπως υψηλή ταχύτητα επεξεργασίας, ανεξαρτησία της κατανάλωσης ισχύος από το ρυθμό μετάδοσης και απουσία ηλεκτρομαγνητικής παρεμβολής στην περίπτωση ολοκλήρωσης τους σε συστήματα στο δίκτυο. Η ανάπτυξη τέτοιου είδους κυκλωμάτων συντελεί σε μεγάλο βαθμό στην ώθηση των τεχνολογικών εξελίξεων προς την υλοποίηση αμιγώς οπτικών δικτύων. Το πρώτο σημαντικό πρόβλημα, που αντιμετωπίστηκε στα πλαίσια αυτής της διατριβής ήταν η αμιγώς οπτική αναγέννηση του σήματος δεδομένων κατά την μετάδοση του. Η υποβάθμιση της ποιότητας του σήματος αποτελεί σημαντικό περιοριστικό παράγοντα για την μέγιστη απόσταση διάδοσής του και περιορίζει ταυτόχρονα και τον μέγιστο ρυθμό λειτουργίας του δικτύου. Στα πλαίσια της παρούσας διατριβής αναπτύξαμε ένα 2R κύκλωμα αναγέννησης το οποίο δοκιμάστηκε επιτυχώς σε ρυθμό λειτουργίας 10 Gb/s, παρουσιάζοντας αξιοσημείωτα καλύτερες επιδόσεις από τις προϋπάρχουσες συνδεσμολογίες. Το δεύτερο σημαντικό πρόβλημα στο οποίο εστιάσαμε ήταν η εξαγωγή της επικεφαλίδας και ο διαχωρισμός της από το φορτίο του πακέτου καθώς και η 3R αναγέννησή του τελευταίου κατά την είσοδό του στον κόμβο δρομολόγησης, έτσι ώστε το περιεχόμενό της επικεφαλίδας να μπορεί να επεξεργαστεί από το επόμενο υποσύστημα του κόμβου και να αναγνωριστεί ο τελικός προορισμού του πακέτου. Τέλος, στα πλαίσια της παρούσας διατριβής παρουσιάσαμε την πρώτη αμιγώς οπτική μονάδα μνήμης άμεσης προσπέλασης.
Τα επιγράμματα του Ασκληπιάδου του Σαμίου
Authors: Νάστος Ιωάννης
Published: August 2021

The first edition of Asclepiades’s epigrams aspires to become a reliable handbook to University students and scholars alike. In the introduction (and commentary of the epigrams) emphasis was placed on the literary characteristics as well as the historical background of the poet’s productive period. The philological study and commentary, which follow the text, was based on the publication of Gow - Page. Initially, the results of older as well as modem research are examined with the aim of evaluating their reliability while at the same time helping the readers make their own assessment. At this point begins an effort to restore the original text with several of my own corrections (e.g. ep. XVII.6, XXV. 1, XXV.8, XXVI.5, XXXVI. 1-2), or with the adoption of other scholars’ corrections (e.g. ep. XXVII.4). In other cases although the authentic text is retained, several interpretative impediments are resolved with a different approach (e.g. ep. X.3, XII, XIV.3-4, XVIII, XIX, XX, XXII, XXIII, XXXII, XXXIII, XLII.1, XLIII, XLIV, XLV, XLVI). Basic criterion for the new corrections and interpretations is their efficiency and scholarly support since the aim is not to impress but to provide the best possible restoration and evaluation of Asclepiades’s poetic work saved to date. Within these limits constructive criticism is made on contemporary opinion which, in my opinion, have resulted in erroneous (e.g. ep. VII) or even contradictory theories (e.g. ep. IX, XVI) by partially examining Asclepiades’s epigrams. At the same time we examine whether the 17 “controversial” epigrams should be attributed to Asclepiades or not, and the relative conclusions have been brought forward (e.g. ep. XXXVIII - XL, XLIII - XLVI). Asclepiades’s epigrams were also co-examined mainly with works of the Ancient Greek and Latin Literature in the respect of their form and content. Many are the references to philosophical theories (see Issue Table wd. φιλοσοφία). The commentary of the epigrams refers to their form and content alike aiming at qualities as precision, conciseness and comprehensiveness. The main general conclusions are reviewed in the epilogue. The constant care to handle the ancient text with respect was the main feature at this dissertation. The purpose was, by properly evaluating Asclepiades’s poetic work, to contribute to the Literary study of his period an important part of which was Asclepiades.
Προσαρμοστικό σύστημα αξιολόγησης ηλεκτρονικών υπηρεσιών
Authors: Μαγγούτας Χαράλαμπος
Published: August 2021

Η διδακτορική διατριβή επικεντρώνεται στον χώρο της ποιότητας των ηλεκτρικών υπηρεσιών και ιστοχώρων και προτείνει ένα ολοκληρωμένο πλαίσιο (framework) μέτρησης της ποιότητας τους με προσαρμοστικό τρόπο. Δεδομένων των προβλημάτων των υπαρχόντων μεθόδων μέτρησης, προκύπτει η ανάγκη η μέτρηση να πραγματοποιείται έτσι ώστε κάθε χρήστης να αντιμετωπίζεται διαφορετικά, με βάση τα ιδιαίτερα χαρακτηριστικά του, και επιπλέον με τρόπο που να επιτρέπει στον πάροχο των ηλεκτρονικών υπηρεσιών να συλλέξει ουσιαστικότερη ανάδραση από τους χρήστες σχετικά με τις προσφερόμενες υπηρεσίες. Η συμβολή της διατριβής εντοπίζεται σε τρεις βασικούς άξονες: Ο πρώτος αφορά στη θεωρητική ανασκόπηση του πεδίου των προσαρμοστικών συστημάτων και τεχνικών, καθώς και στην εκτεταμένη και συστηματική επισκόπηση ερευνητικών προσπαθειών από τον χώρο της ποιότητας ηλεκτρονικών υπηρεσιών. Η επισκόπηση, που προήλθε από την ανάγκη να δοθεί απάντηση στο ερώτημα του τι πρέπει να μετρηθεί σχετικά με την ποιότητα των ηλεκτρικών υπηρεσιών και ιστοχώρων/πυλών, κατέληξε και σε προτεινόμενη κατηγοριοποίηση και ταξινόμηση των προσεγγίσεων αυτών. Ο δεύτερος άξονας επικεντρώνεται στην δημιουργία ενός συγκεκριμένου πλαισίου εργασίας (framework), το οποίο στοχεύει στην βελτίωση των υπαρχόντων μεθόδων μέτρησης της ποιότητας των ηλεκτρονικών υπηρεσιών. Το πλαίσιο αυτό καθιστά δυνατή την μέτρηση της ποιότητας με ευκολότερο, πιο αποδοτικό και προσαρμοστικό τρόπο και περιλαμβάνει την ανάπτυξη μοντέλων, οντολογιών, μεθόδων και εργαλείων. Παράλληλα αναπτύχθηκε ένα καινοτόμο πληροφοριακό σύστημα (SALT), το οποίο υλοποιεί το πλαίσιο και εφαρμόζει τρεις άξονες προσαρμογής των παρουσιαζόμενων ερωτήσεων σε κάθε χρήστη ξεχωριστά: την ανάδραση που παρέχει ο χρήστης μέσω του ερωτηματολογίου, τα προβλήματα που αντιμετωπίζει κατά την πλοήγηση του και τα μεταδεδομένα των σελίδων που επισκέπτεται. Ο τρίτος άξονας περιλαμβάνει την εφαρμογή των αποτελεσμάτων της διατριβής. Η εφαρμογή και αξιολόγηση του συνολικού συστήματος πραγματοποιήθηκε στην δικτυακή πύλη ηλεκτρονικής διακυβέρνησης ενός Αυστριακού δήμου. Τα αποτελέσματα της αξιολόγησης έδειξαν ότι το σύστημα αντιμετωπίζει τα προβλήματα των υπαρχόντων μεθόδων μέτρησης της ποιότητας των ηλεκτρονικών υπηρεσιών.
Χορήγηση αντιδιουρητικής ορμόνης και αγγειοδιασταλτικό shock μετά από εξωσωματική κυκλοφορία σε καρδιοχειρουργικούς ασθενείς
Authors: Σίντου Ελένη
Published: August 2021

Σκοπός της έρευνας είναι να μελετήσουμε την επίδραση της αντιδιουρητικής ορμόνης στην επίπτωση αγγειοδιασταλτικού shock σε καρδιοχειρουργικούς ασθενείς με χαμηλό κλάσμα εξώθησης και υπό αγωγή με α- ΜΕΑ. Υλικό - μέθοδοι: Μελετήθηκαν 50 ασθενείς ηλικίας 40 - 80 ετών, οι οποίοι υποβλήθηκαν σε καρδιοχειρουργική επέμβαση για αορτοστεφανιαία παράκαμψη ή αντικατάσταση βαλβίδας με εξωσωματική κυκλοφορία. Οι ασθενείς χωρίστηκαν τυχαία σε 2 ομάδες. Η ομάδα I - περιελάμβανε ασθενείς στους οποίους χορηγήσαμε αντιδιουρητική ορμόνη [βαζοπρεσσίνη], (1,8 IU/h). Η ομάδα II - περιελάμβανε ασθενείς στους οποίους χορηγήθηκε εικονικό φάρμακο [placebo], (N/S 0.9% 22 ml/h). Η αντιδιουρητική ορμόνη χορηγήθηκε 20 λεπτά πριν την έναρξη της εξωσωματικής κυκλοφορίας και συνεχίστηκε μέχρι και την 2η μετεχγχειρητική ώρα. Σε όλους τους ασθενείς καταγράφηκαν τα βιομετρικά στοιχεία, το κλάσμα εξώθησης και η επίπτωση του αγγειοδιασταλτικού Shock. Επιπλέον καταγράφηκαν 20 λεπτά πριν την εξωσωματική και κάθε 20 λεπτά μετά το πέρας αυτής, μέχρι την σταθεροποίηση του ασθενούς στην ΜΕΘ, οι κάτωθι παράμετροι: HR, BP, PAP, CVP, CO, αέρια αίματος, ωριαία διούρηση, μέγιστη δόση νορεπινεφρίνης και διάρκεια χορήγησής αυτής. Η στατιστική μελέτη έγινε με το Τ-test (independent-samples), με σημαντική τιμή του p ≤ 0,05. Αποτελέσματα: Στο πρώτο 24ωρο της μελέτης μας, στους ασθενείς της ομάδας I καταγράφηκε μια σημαντική αύξηση του EF, της MAP και της CVP, τις χρονικές στιγμές Τ4, και Τ5 καθώς και μια σημαντική αύξηση των SVR, τις χρονικές στιγμές Τ2, Τ3 και Τ4. Μια σημαντική αύξηση της 24ώρης διούρησης στην ομάδα Ι. Μια σημαντική μείωση της μετεγχειρητικής αιμορραγίας. Επίσης, καταγράψαμε ότι η συχνότητα του αγγειοδιασταλτικού shock, ήταν 12% στους ασθενείς της ομάδας I και 48% στους ασθενείς της ομάδας II. Συμπεράσματα: Παρατηρήθηκε υψηλή επίπτωση του αγγειοδιασταλτικού shock. Η χορήγηση της αντιδιουρητικής ορμόνης οδήγησε σε σημαντική μείωση της συχνότητας εμφάνισής του. Ένα σημαντικό εύρημα το οποίο χρήζει περαιτέρω μελέτης είναι η σημαντική βελτίωση του EF στους ασθενείς που έλαβαν βαζοπρεσσίνη.